เก็บตกการเงิน
กรุงไทยรับชำระค่าบริการขนส่งทางน้ำ
31 ส.ค. 2554

กรุงไทยรับชำระค่าบริการขนส่งทางน้ำ
นางศรีประภา พริ้งพงษ์ รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า ธนาคารกรุงไทยจับมือการท่าเรือแห่งประเทศไทย (กทท.) อำนวยความสะดวกให้กับผู้ประกอบการนำเข้าและส่งออก โดยเพิ่มช่องทางรับชำระค่าภาระและค่าบริการในรูปแบบการหักบัญชีอัตโนมัติผ่านระบบอินเทอร์เน็ต สำหรับผู้ประกอบการนำเข้าและส่งออก ซึ่งเป็นส่วนหนึ่งในโครงการ ePort ของ กทท. โดยจะเริ่มให้บริการในวันที่ 1 ก.ย.นี้ 
ธนาคารกรุงไทย เป็นธนาคารแห่งแรกที่ให้บริการดังกล่าว ซึ่งเป็นการก้าวสู่โลกธุรกิจขนส่งทางน้ำยุคใหม่ โดยจะช่วยเพิ่มความสะดวกรวดเร็วให้กับผู้นำเข้าและส่งออกที่ไม่ต้องไปทำธุรกรรมที่ กทท. สามารถชำระค่าระวางและบริการได้ถึงเวลา 22.00 น. ช่วยให้การชำระเงินตรงตามกำหนดเวลา สามารถเลือกรับผลการชำระค่าสินค้าและบริการหลังการทำรายการได้ทั้งทาง email และ SMS นอกจากนี้ ระบบยังมีความปลอดภัยในการใช้งานด้วยเทคโนโลยีระดับสากล ที่สำคัญช่วยประหยัดค่าใช้จ่ายและลดต้นทุนให้กับผู้ประกอบการอีกด้วย 
นางศรีประภา กล่าวต่อไปว่า ธนาคารได้พัฒนาขั้นตอนการใช้บริการให้สามารถใช้งานได้ง่าย เพียงเข้าไปที่เว็บไซต์ของ กทท. ที่ www.port.co.th เลือกประเภทบริการที่ต้องการชำระ และเลือกชำระผ่านธนาคารกรุงไทย เมื่อทำรายการเสร็จระบบจะออกใบรับเงินชั่วคราวเพื่อเป็นหลักฐานการชำระเงิน ผู้สนใจสามารถสมัครใช้บริการได้ที่ทุกสาขาของธนาคารทั่วประเทศกว่า 1,000 แห่ง 
ซีไอเอ็มบีไทยซื้อระบบจากเจ.พี.มอร์แกน
นายวี คิม เป็ง รองกรรมการผู้จัดการใหญ่ สายสารสนเทศและปฏิบัติการ ธนาคารซีไอเอ็มบี ไทย เปิดเผยว่า ธนาคารได้แต่งตั้ง เจ.พี.มอร์แกน เป็นผู้ให้บริการระบบ Continuous Linked Settlement (CLS) ของธนาคาร ช่วยลดความเสี่ยงด้านการซื้อขายเงินตราระหว่างประเทศ และช่วยให้การชำระเงินเป็นไปอย่างมีประสิทธิภาพ เมื่อเทียบกับการชำระดุลธุรกรรม บริการดังกล่าวยังช่วยเพิ่มขีดความสามารถทางด้านการค้า และช่วยปรับปรุงประสิทธิภาพในด้านการดำเนินงาน ผ่านวิธีการแก้ไขปัญหาที่สามารถวัดผลได้ ซึ่งทำให้การจับคู่ทางการค้าและกระบวนการดำเนินไปได้ง่ายยิ่งขึ้น ทั้งนี้ธนาคารซีไอเอ็มบี ไทย เป็นลูกค้าระบบ CLS รายแรกในประเทศไทยของ เจ.พี.มอร์แกน